Source: http://www.sodisce.si/okraslk/predstavitev/
Timestamp: 2018-02-20 09:43:09+00:00
Document Index: 6344616

Matched Legal Cases: ['sodišče ', 'sodišče ', 'sodišče ', 'Sodišče ', 'sodišče ', 'sodišče ', 'sodišče ', 'sodišče ']

Okrajno sodišče v Slovenskih Konjicah je bilo ustanovljeno leta 1849. Teritorialno je spadalo v pristojnost Okrožnega sodišča v Celju. Leta 1854 je obsegalo občine Konjice-trg, Bezina, Dolnje Grušovje, Vrhole, Tepanje, Konjiška vas, Žiče, Preloge, Zreče, Oplotnica, Okoško, Kot, Sv. Jungart, Padeški Vrh, Skomarje, Stranice, Ljubnica, Paka, Dolnji Dolič, Kozjak, Brezje, Vitanje-trg, Zbelovo, Sv. Duh, Gornje Laže, Sv. Jernej, Tolsti Vrh, Sv. Uršula, Sv. Ilj, Bezovica.
V času nemške okupacije je bilo ukinjeno. Delovalo je le kot podružnica slovenskobistriškega okupacijskega sodišča. Leta 1945 je bilo ponovno ustanovljeno Okrajno sodišče v Slovenskih Konjicah, ki je pokrivalo okraj Slovenske Konjice. V Vitanju so opravljali sodne dneve vsak prvi torek v mesecu. Teritorialno se je spremenilo leta 1946, ko sta mu bili priključeni dve katastrski občini, Kozjak in Dolič, ki sta prej pripadali sodnemu okraju Slovenj Gradec. Kozjak je v stari Jugoslaviji že pripadal konjiškemu sodišču. Ukinjenoje bilo 5. aprila leta 1948, njegovo območje pa je bilo delno priključeno Okrajnemu sodišču v Poljčanah s sedežem v Slovenski Bistrici, delno pa Okrajnemu sodišču v Celju. Arhiv in zbirko listin je prevzelo Okrajno sodišče v Slovenski Bistrici.
Ponovno je bilo ustanovljeno leta 1960. Poslovati je začelo s 1. januarjem leta 1961. Obsegalo je krajevno območje občine Slovenske Konjice in je bilo izločeno iz območja Okrajnega sodišča v Celju. Sodišče je spadalo v pristojnost Okrožnega sodišča v Celju. Od leta 1965 je delovalo kot Občinsko sodišče v Slovenskih Konjicah za območje občine Slovenske Konjice, leta 1978 pa kot Temeljno sodišče Celje – enota Slovenske Konjice. Leta 1994 je bilo ponovno ustanovljeno Okrajno sodišče Slovenske Konjice. Pristojnost nad njim ima Okrožno sodišče v Celju.
Vir: Zgodovinski arhiv Celje
tel.: 03/ 757 24 30
faks: 03/ 757 24 40